5 ยักษ์ใหญ่แห่ซื้อซองประมูลไฮสปีดเทรนเชื่อม 3 สนามบิน BTS-PTT-CPALL นำทีม
5 ยักษ์ใหญ่แห่ซื้อซองประมูลไฮสปีดเทรนเชื่อม 3 สนามบิน BTS-PTT-CPALL นำทีม
18 มิ.ย. 2561

สืบเนื่องจากกรณีที่ ในวันนี้ (18 มิ.ย.2561) รัฐบาลจะทำการขายซองประมูลในโครงการรถไฟฟ้าความเร็วสูงเชื่อม 3 สนามบิน ล่าสุด นายวรวุฒิ มาลา รองผู้ว่าการกลุ่มธุรกิจการบริหารทรัพย์สิน ในฐานะรักษาการผู้ว่าการรถไฟแห่งประเทศไทย (รฟท.) เปิดเผยว่า ในวันนี้เป็นวันแรกที่รฟท.เปิดขายเอกสารประมูลโครงการรถไฟความเร็วสูงเชื่อมสามสนามบิน มูลค่ากว่า 2 แสนล้านบาท ซึ่ง รฟท.กำหนดเวลาการขายเอกสารการคัดเลือกเอกชนในวันที่ 18 มิ.ย.- 9 ก.ค.61 เวลา 9.00 -12 .00 น. และ เวลา 13.00- 15.00 น.
โดยปรากฎว่ามีเอกชนรายใหญ่เข้ามาซื้อเอกสารแล้ว 5 รายได้แก่ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS , เครือเจริญโภคภัณฑ์ (ซีพี), บริษัท เอนเนอร์ยี คอมเพล็กซ์ จำกัดซึ่งเป็นบริษัทย่อยของบริษัท ปตท จำกัด (มหาชน) หรือ PTT , บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ และ  บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD
อนึ่ง โครงการรถไฟความเร็วสูงเชื่อม 3 สนามบิน เป็นโครงสร้างพื้นฐานหลักในการพัฒนาเขตพัฒนาพิเศษภาคตะวันออก (EEC) ที่จะเชื่อมต่อ 3 ท่าอากาศยานในเขตกรุงเทพมหานครและเขตพัฒนาพิเศษภาคตะวันออก คือ ท่าอากาศยานดอนเมือง ท่าอากาศยานสุวรรณภูมิ และท่าอากาศยานอู่ตะเภาแบบไร้รอยต่อ
รวมทั้งพัฒนาพื้นที่เพื่อสนับสนุนบริการรถไฟของโครงการฯ บริเวณสถานีแอร์พอร์ต เรลลิงก์มักกะสัน ให้เป็นศูนย์กลางการเชื่อมโยงกรุงเทพมหานครกับเขตพัฒนาพิเศษภาคตะวันออก (EEC Gateway)และพื้นที่สถานีรถไฟความเร็วสูงศรีราชา และการดำเนินกิจการทางพาณิชย์เพื่อสนับสุนนบริการรถไฟ
ด้านแหล่งข่าวจากกลุ่ม BSR ที่ประกอบด้วย BTS, บมจ.ซิโน-ไทย เอ็นจิเนียริ่งแอนด์คอนสตรัคชั่น (STEC) และ บมจ.ผลิตไฟฟ้าราชบุรีโฮลดิ้ง (RATCH) กล่าวว่า ในกลุ่ม BSR ได้ให้ BTS เป็นผู้ซื้อเอกสารประกวดราคาโครงการนี้มาก่อน หากพิจารณาดูแล้วเห็นว่ามีเงื่อนไขให้ผู้ยื่นประมูลต้องซื้อเอกสารประกวดราคาก็ค่อยซื้อ คาดว่าจะพิจารณาเงื่อนไขการประมูลภายใน 1-2 สัปดาห์นี้